Document ID: 32008D0234

Reference:
15.3.2008
HU
Az Európai Unió Hivatalos Lapja
L 73/13
AZ EURÓPAI PARLAMENT ÉS A TANÁCS 234/2008/EK HATÁROZATA
(2008. március 11.)
az európai statisztikai tanácsadó bizottság létrehozásáról és a 91/116/EGK tanácsi határozat hatályon kívül helyezéséről
(EGT-vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikkére,
tekintettel a Bizottság javaslatára,
tekintettel az Európai Gazdasági és Szociális Bizottság véleményére (1),
a Régiók Bizottságával folytatott konzultációt követően,
a Szerződés 251. cikkében megállapított eljárásnak megfelelően (2),
mivel:
(1)
A statisztikai adatok felhasználói és előállítói, valamint az ilyen adatokat szolgáltató válaszadók közötti együttműködés lényeges a közösségi statisztikai információs politika előkészítéséhez és fejlesztéséhez.
(2)
Jelenleg a Tanácsot és a Bizottságot a 91/116/EGK tanácsi határozat (3) által létrehozott gazdasági és szociális statisztikai információkkal foglalkozó európai tanácsadó bizottság segíti a Közösség statisztikai információs politikájában megfogalmazott célkitűzések összehangolásában, figyelembe véve a felhasználói igényeket és az adatszolgáltatók és -előállítók által viselt költségeket.
(3)
Bár a gazdasági és szociális statisztikai információkkal foglalkozó európai tanácsadó bizottság hasznosnak bizonyult, a Közösségben bekövetkezett változások – különösen a 27 tagúvá bővülés – módosításokat tesz szükségessé annak szerepe, megbízatása, összetétele és eljárásai vonatkozásában. Az egyértelműség érdekében helyénvaló e bizottságot egy új európai statisztikai tanácsadó bizottsággal (a továbbiakban: a bizottság) felváltani.
(4)
A bizottság a programtervezési folyamat során hozzájárul a szoros együttműködéshez az európai statisztikai rendszer irányításának és a közösségi statisztikák minőségének javítása céljából. Ennek érdekében továbbra is szorosan együtt kell működnie a 89/382/EGK, Euratom tanácsi határozat (4) által létrehozott statisztikai programbizottsággal és a 91/115/EGK tanácsi határozat (5) által létrehozott monetáris, pénzügyi és fizetésimérleg-statisztikákkal foglalkozó bizottsággal.
(5)
Egyensúlyt kell teremteni a bizottságnak a kibővített Közösségben végzett munkáját hatékonyabbá tévő létszámcsökkentés, illetve a valamennyi közösségi statisztikai szereplő képviseletének szükségessége között, amint azt a 2005. november 8-i tanácsi következtetésekben is kérték.
(6)
A közösségi statisztikai követelményekből fakadó előnyök és költségek alaposabb felmérésére és kiegyensúlyozására, valamint a közösségi statisztikai jogszabályok terheinek újbóli egyensúlyba hozására és csökkentésére vonatkozó – a növekvő kereslet kielégítését megkönnyítő – célok elérése érdekében a bizottságnak nagyobb szerepet kell játszania a közösségi statisztikai program előkészítésében és végrehajtásában.
(7)
A bizottságnak csatornaként kell szolgálnia a felhasználók, a válaszadók és a statisztikai adatok előállítói a közösségi statisztikai információs politika célkitűzéseivel kapcsolatos tanácsai számára.
(8)
A 91/116/EGK határozatot ezért hatályon kívül kell helyezni,
A KÖVETKEZŐKÉPPEN HATÁROZOTT:
1. cikk
Európai statisztikai tanácsadó bizottság
(1)   Létrejön az európai statisztikai tanácsadó bizottság (a továbbiakban: bizottság).
(2)   A bizottság segíti az Európai Parlamentet, a Tanácsot és a Bizottságot a Közösség statisztikai információs politikájában megfogalmazott stratégiai célkitűzések és prioritások összehangolásában, figyelembe véve a felhasználói igényeket és az adatszolgáltatók és -előállítók által viselt költségeket.
(3)   E segítség kiterjed a közösségi statisztikai információs politikával kapcsolatos valamennyi statisztikai területre.
2. cikk
Feladatok
(1)   A Bizottság a közösségi statisztikai program előkészítésének korai szakaszában konzultál a bizottsággal. A bizottság elsősorban a következő kérdésekben nyilvánít véleményt:
a)
a közösségi statisztikai program kapcsolódása a közösségi intézmények, a nemzeti és regionális hatóságok és a különböző gazdasági és társadalmi csoportok, valamint a tudományos körök által megfogalmazott európai integrációs és fejlődési követelményekhez;
b)
a közösségi statisztikai program kapcsolódása a Közösség tevékenységeihez a gazdasági, társadalmi és technikai fejlődés figyelembevételével;
c)
a közösségi statisztikai program különböző területei közötti prioritások és erőforrások, a Bizottság éves statisztikai munkaprogramja, valamint a statisztikai munkák prioritásainak újbóli meghatározása közötti egyensúly;
d)
a közösségi statisztikai program végrehajtásához szükséges erőforrások megfelelősége, beleértve a Közösség és a nemzeti hatóságok által közvetlenül viselt költségeket, továbbá hogy a közösségi statisztikák alkalmazási köre, részletessége és költségei megfelelnek-e a felhasználók igényeinek;
e)
az adatszolgáltatóknak a statisztikai adatok nyújtásával kapcsolatos költségei és a válaszadók terheinek csökkentési lehetőségei, különös tekintettel a kis- és középvállalkozások terheire.
(2)   A bizottság felhívja a Bizottság figyelmét olyan területekre is, ahol szükségessé válhat új statisztikai tevékenységek kialakítása, és tanácsot ad a Bizottságnak azzal kapcsolatban, hogyan lehet a közösségi statisztikák relevanciáját a felhasználói szempontoknak megfelelően javítani, figyelembe véve az adatszolgáltatók és -előállítók által viselt költségeket.
3. cikk
Kapcsolat a közösségi intézményekkel és más szervezetekkel
(1)   Az Európai Parlament, a Tanács és a Bizottság kérésére a bizottság véleményt nyilvánít a közösségi statisztikai információs politika kialakítására, a közösségi statisztikai program prioritásaira, a meglévő statisztikák értékelésére, az adatminőségre és a terjesztési politikára vonatkozó felhasználói igényekkel és adatszolgáltatói költségekkel kapcsolatos kérdésekről.
(2)   A bizottság véleményt nyilvánít és jelentést tesz az Európai Parlamentnek, a Tanácsnak és a Bizottságnak a felhasználói igényekről és az adatszolgáltatók által a közösségi statisztikák előállítása és terjesztése során viselt költségekről, valahányszor azt feladata elvégzése érdekében szükségesnek ítéli.
A Bizottság évente jelentést tesz a bizottság véleményének figyelembevételéről.
(3)   A bizottság feladatának teljesítése érdekében együttműködik a statisztikai programbizottsággal és a monetáris, pénzügyi és fizetésimérleg-statisztikákkal foglalkozó bizottsággal. A tanácsadó bizottság rendszeresen tájékoztatja e két bizottságot a 2. cikk szerinti feladataival kapcsolatos véleményeiről, és megküldi azoknak az e cikk (1) és (2) bekezdésben említett véleményeket és jelentéseket.
(4)   A bizottság kapcsolatot tart a statisztikák felhasználóinak nemzeti tanácsaival.
4. cikk
Összetétel és kinevezési eljárás
(1)   A bizottság 24 tagból áll, a következő összetételben:
a)
tizenkét tagot az Európai Parlamenttel és a Tanáccsal való konzultációt követően a Bizottság nevez ki. A tagok függetlenül járnak el. E tizenkét tag kinevezése érdekében minden egyes tagállam három, a statisztika területén elismert szakértői jelöltből álló listát nyújt be a Bizottsághoz. A Bizottság törekszik annak biztosítására, hogy a tizenkét tag megfelelően képviselje a felhasználókat, a válaszadókat és a közösségi statisztika egyéb érdekelt feleit (beleértve a tudományos közösséget, a szociális partnereket és a civil társadalmat). A tizenkét tag feladatait személyesen látja el;
b)
a következő tizenegy tagot közvetlenül nevezik ki azon intézmények és testületek, amelyekhez tartoznak:
i.
az Európai Parlament egy képviselője;
ii.
a Tanács egy képviselője;
iii.
az Európai Gazdasági és Szociális Bizottság egy képviselője;
iv.
a Régiók Bizottságának egy képviselője;
v.
az Európai Központi Bank egy képviselője;
vi.
a statisztikai programbizottság két képviselője;
vii.
az Európai Vállalkozások Szövetsége (BusinessEurope) egy képviselője;
viii.
az Európai Szakszervezetek Szövetségének egy képviselője;
ix.
a Kézműves Kis- és Középvállalkozások Európai Szövetsége (UEAPME) egy képviselője;
x.
az európai adatvédelmi biztos;
c)
az Eurostat főigazgatója hivatalból a tanácsadó bizottság szavazati joggal nem rendelkező tagja.
(2)   A bizottság tagjainak névsorát az Európai Unió Hivatalos Lapjának C sorozatában közzé kell tenni.
5. cikk
A hivatali idő
(1)   A bizottság tagjait egy ötéves, egyszer megújítható időtartamra nevezik ki. Hivatali idejük lejártakor a tagok mindaddig hivatalban maradnak, amíg helyükre új tagot nem neveznek ki, vagy megbízatásukat meg nem újítják.
(2)   Amennyiben a bizottság egy tagja hivatali idejének lejárta előtt lemond, úgy helyébe a hivatali idejének fennmaradó részére a 4. cikkel összhangban kinevezett tag lép.
6. cikk
Felépítés és működés
(1)   A bizottság a Bizottság által kinevezett tagjai közül választja elnökét. Az elnököt ötéves, egyszer megújítható időtartamra nevezik ki.
(2)   Az elnök évente legalább egy alkalommal, saját kezdeményezésére vagy a tagok legalább egyharmadának kérésére összehívja a bizottságot.
(3)   Az összetett statisztikai kérdésekről szóló vélemények előkészítése érdekében a bizottság a Bizottsággal egyetértésben ideiglenes munkacsoportokat alakíthat a bizottság egy tagjának elnökletével. A munkacsoportokat a szakmai háttér és a földrajzi megoszlás megfelelő egyensúlyát képviselő szakértők alkotják. A munkacsoportok eljárásainak eredményét jelentés formájában a szóban forgó munkacsoportok elnökei terjesztik elő a bizottság ülésén.
(4)   Feladatainak ellátása érdekében a bizottság tanulmányok készítésére adhat megbízást és szemináriumokat tarthat.
(5)   A Bizottság érintett szervezeti egységeinek képviselői megfigyelőként részt vehetnek a bizottság és a munkacsoportok ülésein.
Az elnök egyéb megfigyelők számára is engedélyezheti a bizottság ülésein való részvételt.
(6)   A titkársági teendők ellátását a bizottság és a munkacsoportok számára a Bizottság biztosítja.
(7)   A bizottság kiadásait a Bizottság költségvetési előirányzatai tartalmazzák.
7. cikk
Döntéshozatali eljárások
A bizottság részletes döntéshozatali eljárásait a bizottság eljárási szabályzata határozza meg.
8. cikk
Titoktartás
A Szerződés 287. cikkének sérelme nélkül a bizottság tagjai nem hozhatnak nyilvánosságra a tanácsadó bizottság vagy munkacsoportjainak eljárásai során birtokukba került információkat, amennyiben a Bizottság úgy tájékoztatja őket, hogy az adott információ igazolhatóan bizalmas természetű, vagy hogy a kért véleményre vagy a felmerült kérdésre adott válasz ilyen bizalmas információ nyilvánosságra hozatalával járna.
9. cikk
Eljárási szabályzat
A Bizottsággal való konzultáció után a tanácsadó bizottság elfogadja eljárási szabályzatát. Az eljárási szabályzatot tájékoztatás céljából továbbítani kell az Európai Parlamenthez és a Tanácshoz.
10. cikk
Hatályon kívül helyezés
A 91/116/EGK határozat hatályát veszti.
11. cikk
Hatálybalépés
Ez a határozat 2008. június 15-én lép hatályba.
Kelt Strasbourgban, 2008. március 11-én.
az Európai Parlament részéről
az elnök
H.-G. PÖTTERING
a Tanács részéről
az elnök
J. LENARČIČ
(1)  HL C 97., 2007.4.28., 1. o.
(2)  Az Európai Parlament 2007. október 24-i véleménye (a Hivatalos Lapban még nem tették közzé) és a Tanács 2008. február 14-i határozata.
(3)  HL L 59., 1991.3.6., 21. o. A 97/255/EK határozattal (HL L 102., 1997.4.19., 32. o.) módosított határozat.
(4)  HL L 181., 1989.6.28., 47. o.
(5)  HL L 59., 1991.3.6., 19. o. A 2006/856/EK határozattal (HL L 332., 2006.11.30., 21. o.) felváltott határozat.

Summary:
Az európai statisztikai tanácsadó bizottság
Az európai statisztikai tanácsadó bizottság
 
ÖSSZEFOGLALÓ AZ ALÁBBI DOKUMENTUMOKRÓL:
234/2008/EK határozat az európai  statisztikai tanácsadó bizottság létrehozásáról
MI A HATÁROZAT CÉLJA?
Az európai statisztikai tanácsadó bizottság, egy olyan tanácsadó testületet létrehozása, amely hozzájárul az EU statisztikai információs politikájának végrehajtásához.
A határozat hatályon kívül helyezi a 91/116/EGK határozatot.
FŐBB PONTOK
A bizottság hozzájárul a szoros együttműködéshez az európai statisztikai rendszer irányításának és a közösségi statisztikák minőségének javítása céljából.
A bizottságnak csatornaként kell szolgálnia a felhasználók, a válaszadók és a statisztikai adatok előállítói az uniós statisztikai információs politika célkitűzéseivel kapcsolatos tanácsai számára.
Feladat
Az Európai Bizottság az uniós statisztikai program előkészítése folyamán konzultál a bizottsággal.
A bizottság a következő kérdésekben nyilvánít véleményt:a program kapcsolódása az európai integrációs és fejlődési követelményekhez;  a program kapcsolódása az uniós tevékenységekhez a gazdasági, társadalmi és technikai fejlődés figyelembevételével;  a program különböző területei közötti prioritások és erőforrások egyensúlya;  a program végrehajtásához szükséges erőforrások megfelelősége;  az adatszolgáltatóknak a statisztikai adatok nyújtásával kapcsolatos költségei.  A bizottság tanácsot ad a Bizottságnak azzal kapcsolatban, hogyan lehet az uniós statisztikákat javítani és felhasználni.
Kapcsolat más intézményekkel és szervezetekkel
Az Európai Parlament, a Tanács vagy a Bizottság kérésére a bizottság véleményt nyilvánít a következőkről:az uniós statisztikai információs politika;  az európai statisztikai program prioritásai;  a meglévő statisztikák értékelése;  adatminőség és a terjesztési politika.  A feladatának teljesítése érdekében együttműködik az európai statisztikai programbizottsággal.
Összetétel
A bizottság 24 tagból áll, akiket egy ötéves, egyszer megújítható időtartamra neveznek ki.
A tagokat kiegyensúlyozott módon választják ki a következőképpen:a Bizottság tizenkét tagot választ ki az Európai Parlamenttel és a Tanáccsal való konzultációt követően az uniós országok által benyújtott listából. A Bizottság törekszik annak biztosítására, hogy a tizenkét tag megfelelően képviselje a felhasználókat, a válaszadókat és az uniós statisztika egyéb érdekelt feleit;  tizenegy tagot közvetlenül neveznek ki azon intézmények és testületek, amelyekhez tartoznak (szervezetenként	egy képviselő: Európai Parlament, Európai Gazdasági és Szociális Bizottság, Régiók Bizottsága, Európai Központi Bank, európai statisztikai programbizottság (2 képviselő), BusinessEurope, Európai Szakszervezetek Szövetsége, Kézműves Kis- és Középvállalkozások Európai Szövetsége, európai adatvédelmi biztos. Az Eurostat főigazgatója hivatalból* a tanácsadó bizottság szavazati joggal nem rendelkező tagja).  A bizottság kinevez egy elnököt egy ötéves, egyszer megújítható időtartamra.
A Bizottság biztosítja a bizottság titkársági teendőinek ellátását.
MIKORTÓL HATÁLYOS A HATÁROZAT?
A határozat 2008. június 15. óta hatályos.
HÁTTÉR
Az európai statisztikai tanácsadó bizottság felváltja az európai tanácsadó bizottságot a gazdasági és szociális statisztikai információk területén.
További információk:európai statisztikai tanácsadó bizottság (Eurostat).  
KULCSFOGALMAK
Hivatalból: valakinek a pozíciója vagy hivatása folytán, amely ebben az esetben a főigazgatói pozíció.
FŐ DOKUMENTUM
Az Európai Parlament és a Tanács 234/2008/EK határozata (2008. március 11.) az európai statisztikai tanácsadó bizottság létrehozásáról és a 91/116/EGK tanácsi határozat hatályon kívül helyezéséről (HL L 73., 2008.3.15., 13–16. o.)
utolsó frissítés 18.04.2018